- Hibrani
- <
- 8
- >

8
Si Isa yang Dakowa na Imam sang Bago na Pyagapasadan
1 Na, yani adon yang karim ko ipasabot ng pyagalaong ko kamayo na aon kanatun Dakowa na Imam na yaga-ingkod da adto sa sorga apit sang karinto ng Tohan na labi na mabarakat.*8:1 Yang apit sang karinto ng Tohan yang labi na bantoganun na pyaga-ingkodan. 2 Adto da yan paga-imam sang sotti na logar na mag-onawa ng bunna na pagsasambayangan na ininang ng Tohan aw dili ng manosiya.
3 Na, yang kada isa na Dakowa na Imam yatagan ng gawbuk ng pagpasampay aw pagpakorban adto sang Tohan. Agaw, si Isa na Dakowa na Imam natun, kinaanglan na aon oman ika-atag nan adto sang Tohan. 4 Na, kong adi pa yan sang donya di mapakay na ma-inang yan ng imam kay dili yan ng topo ni Libi. Kay sikun pa singaon yang mga katopowan ni Libi gaid yang pinili na imam aw silan yang yagapasampay ng mga pyangatag na pyagasogo sang Hokoman ni Nabi Mosa. 5 Yaga-inang silan ng gawbuk nilan sang pagsasambayangan adi sang donya na maynang anino gaid ng bunna na pagsasambayangan na adto sa sorga. Kay sidtong ona na ipatokod da ni Nabi Mosa yang Tolda na Pagsasambayangan pyagalaong yan ng Tohan, “Timani na inangun mo yaning kariko sobay sang opamaan na pyakita ko kammo adto sang butay.”†8:5 Yani yang yakasorat sa Kitab Tawrat, Pagpanaw 25:40. 6 Awgaid yang gawbuk na yatag kang Isa labaw pa kaysang gawbuk nidtong mga imam. Kay si Isa yang tigpatunga ng bago na pyagapasadan na ininang ng Tohan sang manosiya. Aw yani na pyagapasadan mas madyaw kaysang ona na pyagapasadan kay yang yakalasak sinyan yang mas madyaw na mga pasad ng Tohan.
7 Na, kong way kolang yang ona na pyagapasadan, di gao yan apolian ng ikadowa. 8 Awgaid aon kolang kay aon ikasaway sang mga otaw na yagapangagad sidtong pyagapasadan. Agaw yagalaong yang Tohan,
“Madatung yang wakto
na inangun ko yang bago na pyagapasadan
sang kariko ng bangsa Israil
na yaga-uya sa Israil aw sa Yodah.‡8:8 Pagkatapos ng pagdato ni Soltan Solayman yamabain yang bangsa Israil sang dowangka pyagdatowan. Yang isa yang tyawag na pyagdatowan ng Israil, yang isa oman yang pyagdatowan ni Yodah.
9 Yaning bago na pyagapasadan dili mag-onawa sang ona na pyagapasadan
na ininang ko sang mga kaompowan nilan
sidtong wakto na dyaa ko silan
sikun sang banwa ng Misir.
Wa silan apangagad sidtong pyagapasadan,
agaw pyabayaan da ko silan.”
10 Yagalaong oman yang Tohan,
“Na, yani yang bago na pyagapasadan na inangun ko sang kariko ng bangsa Israil.
Pagdatung sinyan na allaw,
ibutang ko yang mga kasogowan ko sa suud ng dumduman nilan
aw asoratun ko sang pangatayan nilan.
Aw ansinyan akatigaman nilan na ako yang Tohan nilan,
aw silan yang mga otaw na sakop ko.
11 Sinyan na wakto di da kinaanglan na magalaong pa silan sang mga kaupudanan
atawa mga kalomonan nilan na dait silan magkilaa kanak.
Kay yang kariko ng mga otaw, mga ilado aw dili ng ilado,
amatigam da silan daw sino ako.
12 Kay amponon ko yang mga dosa nilan
aw di da ko adumdumun yang ininang nilan na maat.”§8:12 Yani na ayatan yakasorat sa Kitab Tawrat, Nabi Irimiyas 31:31-34.
13 Na adon, sabap sang pyaglaongan ng Tohan na aon bago na pyagapasadan pyatigam nan kanatun na dadaan da yang ona na pyagapasadan. Aw yang maskin ono na dadaan aw di da amagamit, madari da mawaa.

- Hibrani
- <
- 8
- >

*8:1 8:1 Yang apit sang karinto ng Tohan yang labi na bantoganun na pyaga-ingkodan.

†8:5 8:5 Yani yang yakasorat sa Kitab Tawrat, Pagpanaw 25:40.

‡8:8 8:8 Pagkatapos ng pagdato ni Soltan Solayman yamabain yang bangsa Israil sang dowangka pyagdatowan. Yang isa yang tyawag na pyagdatowan ng Israil, yang isa oman yang pyagdatowan ni Yodah.

§8:12 8:12 Yani na ayatan yakasorat sa Kitab Tawrat, Nabi Irimiyas 31:31-34.

© 2012 WBT